ይሄ የቫት ነገርኮ ቤት አከራዮችም ጋ አለ፡፡ ቤቱ አራት መኝታ ቤት፣ የተሟላ ኪችን፣ ሻወር ቤት፣ ፈረስ የሚያስጋልብ ሳሎን፣ ሰርቢስ፣ አለው ተባሉና ልትከራዩ ትሄዳላችሁ፡፡ ሳሎኑን ገና ስታዩት እንኳን ፈረስ ሊያስጋልብ አይጥ ከጉድጓዷ ስትወጣ ተቃራኒው ግድግዳ ግንባሯን ይገጫታል፡፡ ምኝታ ቤቶቹ ጭንቅላታችሁን ብቻ ቤት ውስጥ አድርጋችሁ ሌላውን አካላችሁን ውጭ እንድታሳድሩ ይመክሯችኋል፡፡ ባኞ ቤቱ ውስጥ ያለው ሻወር ሦስት ቀዳዳዎች ያሉት «ውኃ ወላዋይ» እያለ የሚዘፍን ተረበኛ ነው፡፡ ኪችን የቱ ነው? ስትሉ ቀደምት ተከራዮች ምጣድ ይጥዱበት የነበረ በጭቃ የተሠራ ማድቤት ታያላችሁ፡፡ አንዳንዱን ግድግዳ ከተደገፋችሁት ጎረቤት ቤት ውስጥ ልትገኙ ትችላላችሁና መጠንቀቅ አለባችሁ፡፡
